Kouluhallituksen kiertokirje lukukinkereistä
KOULUHALLITUS

N:o

Helsingissä, marraskuun 4 päivänä 1944.

Kaikille kansakouluntarkastajille.

  Viimeksikuluneen heinäkuun 21 päivänä opetusministeriö on kouluhallitukselle ilmoittanut kehoittaneensa piispainkokousta sopivalla tavalla ohjaamaan papistoa lukukinkerien järjestämisessä, niin ettei niistä muodostu koulun uskonnonopetuksen tarkastustilaisuuksia, joissa opettajat oppilaiden ja heidän vanhempiensa läsnäollessa joutuvat kiusalliseen asemaan. Kun opetusministeriö näin toiselta puolen on tahtonut poistaa ne epäkohdat, jotka lukukinkerien suhteen ovat omiansa vieroittamaan koulua ja seurakunnallisia tilaisuuksia toisistaan, on myös toiselta puolen kehoittanut kouluhallitusta ryhtymään sopiviksi katsottaviin toimenpiteisiin, jotta kansakoulujen oppilaat entistä lukuisammin opettajien johdolla osallistuisivat lukukinkereihin, samoin myös piispantarkastuksen yhteydessä pidettäviin lasten tilaisuuksiin.

Saattaen tämän tietoonne kouluhallitus kehoittaa Teitä sopivissa tilaisuuksissa kiinnittämään kansakoulunopettajien huomiota opetusministeriön edelläkerrottuun kehoitukseen ja parhaaksi katsomallanne tavalla ohjaamaan heitä sen tarkoituksenmukaiseen toteuttamiseen.

Kouluhallituksen puolesta:

Pääjohtaja L. Arvi P. Poijärvi.

Osastopäällikkö A. Salmela.

</div>

Lähde
Kansallisarkistossa oleva kouluhallituksen kansanopetusosaston II arkiston sidos Dc:4 kiertokirjeet 1943–1944.

Kouluhallituksen kiertokirjeet